अस फ्ही इक मंदर गे। एह् मंदर बड़ा पुराना ऐ। में ते श्री शर्मा ने किश चिर लुम्बिनी च थ्होने आह्ले सिक्कें बारै गल्ल-बात कीती। फ्ही में मंदरै च बनी दियें मूर्तियें दियां तस्वीरां खिच्चियां। कोल गै इक डाकखाना ऐ। उत्थुंआं किश जनें लफाफे, कार्ड ते टिकटां खरीदियां। में बी इक पोस्टकार्ड खरीदेआ ते अपनी घरै आह्ली गी लिखेआ। जदूं दे अस जम्मू थमां आए दे हे, में हली तगर घर कोई चिट्ठी नेईं ही लिखी। एह् मेरी पैह्ली चिट्ठी ही जिसदे च में लिखेआ, ‘मेरा मन हा जे इसलै तूं मेरे कन्ने होंदी, तां जे में इत्थें जे किश मसूस करा नां, ओह् तूं बी मसूस करी सकदी। पर की जे तूं मेरे कोल नेईं, इस लेई तुगी एह् चिट्ठी लिखारनां तां जे घट्टो-घट्ट मानसक तौरै पर तूं बी उऐ किश मसूस करी सकें जे किश तूं करदी जेकर तूं इत्थें मेरे कन्ने होंदी।’